Ομάρ Ελ Καντουρί

Ο **Ομάρ Ελ Καντουρί** (*Omar El Kaddouri*, , γεννημένος στις 21 Αυγούστου 1990) είναι Μαροκινός επαγγελματίας ποδοσφαιριστής, ο οποίος αγωνίζεται ως επιθετικός μέσος.

## Σταδιοδρομία σε συλλόγους

### Πρώιμη σταδιοδρομία
Γεννημένος στο Βέλγιο από Μαροκινούς γονείς, ξεκίνησε την καριέρα του στη Ντίγκεμ Σπορτ. Στη συνέχεια μετακόμισε στην Άντερλεχτ, αφού παρακολουθήθηκε από το τμήμα ταλέντων της. Κατά τη διάρκεια του τουρνουά του Βιαρέτζο, το 2007, τον παρακολούθησε η ιταλική Μπρέσια, η οποία τον υπέγραψε το 2008.

Έπαιξε δύο σεζόν με την ομάδα νέων της Μπρέσια και κατάφερε να έχει 1 συμμετοχή στην πρώτη ομάδα, όταν μπήκε ως αλλαγή σε έναν αγώνα εναντίον της Λιβόρνο στις 30 Μαρτίου 2009, σε ηλικία μόλις 18 ετών. Λόγω της έλλειψης αγωνιστικών ευκαιριών στην πρώτη ομάδα, στάλθηκε ως δανεικός στη Ζουντ-τίρολ της Γ' Κατηγορίας, όπου είχε 32 συμμετοχές, σκοράροντας 2 γκολ και προσφέροντας 10 ασίστ.

### Μπρέσια
Τη σεζόν 2011–12 επέστρεψε στη Μπρέσια, η οποία αποφάσισε να τον μονιμοποιήσει στη μεσαία γραμμή. Στις 3 Οκτωβρίου 2011 σημείωσε το δεύτερο γκολ σε μια ήττα εναντίον της Τσιταντέλα. Στις 5 Μαρτίου 2012 σημείωσε το πέμπτο του γκολ της σεζόν εναντίον της Γκούμπιο, ύστερα από ασίστ του *Jonathas.* Ολοκλήρωσε τη σεζόν με 38 συμμετοχές και 7 γκολ.

### Νάπολι
Στις 24 Αυγούστου 2012 υπόγραψε επισήμως με τη Νάπολι, με σύμφωνο συνιδιοκτησίας για 2 εκατομμύρια ευρώ.

Στις 20 Σεπτεμβρίου έκανε το επίσημο ντεμπούτο του με τους Ναπολιτάνους, ξεκινώντας στο βασικό σχήμα σε ένα αγώνα του Γιουρόπα Λιγκ (2012–13), εναντίον της σουηδικής ΑΪΚ Στοκχόλμης. Στις 2 Δεκεμβρίου έκανε το ντεμπούτο του στη Σέριε Α, σε έναν εντός έδρας αγώνα με την Πεσκάρα. Είχε 7 συμμετοχές στη Σέριε Α και συνολικά 14 σε όλες τις διοργανώσεις.

Στις 20 Ιουνίου 2013 η Νάπολι απέκτησε το υπόλοιπο 50% των δικαιωμάτων του από την Μπρέσια.

#### Τορίνο
[δεξιά|μικρογραφία|217x217εσ| Ο Ελ Καντουρί με την [Τορίνο ΦΚ|Τορίνο]]
Στις 11 Ιουλίου 2013 πήγε ως δανεικός στην Τορίνο, η οποία είχε το δικαίωμα της εξαγοράς του 50% των δικαιωμάτων του με σύμφωνο συνιδιοκτησίας. Έκανε το ντεμπούτο του στις 17 Αυγούστου στον τρίτο γύρο του Κυπέλλου Ιταλίας, στην ήττα με 1–2 από την Πεσκάρα, αντικαθιστώντας τον Αλεξάντερ Φάρνερουντ στο ημίχρονο. Στις 24 Νοεμβρίου σημείωσε τα δύο πρώτα του γκολ για την Τορίνο σε μία νίκη με 4–1 επί της Κατάνια. Στις 17 Φεβρουαρίου 2014 σημείωσε το τελευταίο γκολ στη νίκη με 3–1 επί της Βερόνα, αφού είχε δώσει τις ασίστ στα 2 πρώτα γκολ.

Στο Πρωτάθλημα είχε 29 συμμετοχές και 5 γκολ. Στο τέλος της σεζόν η Τορίνο επέλεξε να αποκτήσει το 50% του συμβολαίου του, ωστόσο η Νάπολι άσκησε το δικαίωμά της να εξαγοράσει το συμβόλαιό του στο ακέραιο. Την 1η Ιουλίου 2014 δανείστηκε εκ νέου στην Τορίνο, με ρήτρα αγοράς. Στις 7 Φεβρουαρίου 2015 σημείωσε το πρώτο του γκολ για τη σεζόν 2014–15, στην εκτός έδρας νίκη με 3–1 επί της Βερόνα.

### Επιστροφή στη Νάπολη
Στις 25 Ιουνίου 2015 το συμβόλαιό του δεν εξαγοράστηκε από την Τορίνο και επέστρεψε στη Νάπολι. Για τον επόμενο 1,5 χρόνο, είχε λάβει αρκετό χρόνο συμμετοχής.

### Έμπολι
Στις 31 Ιανουαρίου 2017, κατά τη διάρκεια της χειμερινής μεταγραφικής περιόδου, υπέγραψε συμβόλαιο 3,5 ετών με την Έμπολι, μέχρι τις 30 Ιουνίου 2021.

### ΠΑΟΚ
Στις 24 Αυγούστου 2017 ο ΠΑΟΚ, ανακοίνωσε την απόκτηση του Μαροκινού μέσου, ο οποίος υπέγραψε τετραετές συμβόλαιο με την ομάδα. Στις 14 Απριλίου 2018 σημείωσε το πρώτο του γκολ στη Σούπερλιγκ, στην εντός έδρας νίκη με 3–1 επί του Πανιωνίου. Την πρώτη του χρονιά στην ομάδα της Θεσσαλονίκης έφτασε στην κατάκτηση του Κυπέλλου Ελλάδος. Ο τελικός μεταξύ ΠΑΟΚ και Α.Ε.Κ. διεξήχθη στο γήπεδο ΟΑΚΑ, με τον "Δικέφαλο του Βορρά" να επικρατεί με σκορ 2–0. Ο ίδιος δεν αγωνίστηκε. Την επόμενη σεζόν είχε σαφώς πιο ενεργό ρόλο στην ομάδα και πήρε πολλές ευκαιρίες από τον Ραζβάν Λουτσέσκου, τον προπονητή του ΠΑΟΚ. Ωστόσο, κατά τη διάρκεια της χειμερινής μεταγραφικής περιόδου, υπήρχαν έντονες φήμες για πιθανή μεταγραφή του στην ιταλική Πάρμα, ύστερα όμως από εισήγηση του Λουτσέσκου και του Ιβάν Σαββίδη έμεινε τελικά στον σύλλογο, και στο φινάλε της σεζόν πανηγύρισε το νταμπλ, αφού η ομάδα του ΠΑΟΚ, πέρα από το πρωτάθλημα, κατέκτησε και το κύπελλο.

Την σεζόν 2019-2020, ήτανε από τις βασικές επιλογές για την αρχική ενδεκάδα, ενώ το 2020-2021, ήταν η πιο παραγωγική του χρονιά με την ομάδα της Θεσσαλονίκης, συμμετέχοντας σε 39 αγώνες και προσφέροντας 3 γκολ και 6 ασίστ. Στο φινάλε πανηγύρισε την κατάκτηση του κυπέλλου Ελλάδας με τον ΠΑΟΚ. Ο Δικέφαλος του Βορρά στον τελικό επικράτησε με σκορ 2-1 επί του ΟΣΦΠ. Αυτός ήταν ο τέταρτος συνολικά τίτλος του Ελ Καντουρί με την ομάδα του ΠΑΟΚ. Στον τελικό δεν αγωνίστηκε.

Στις 16 Ιουνίου 2021 ο ΠΑΟΚ και ο Ελ Καντουρί συμφώνησαν σε επέκταση συμβολαίου για δύο ακόμα χρόνια, με προοπτική επέκτασης για έναν ακόμη χρόνο, όπου, σύμφωνα με πληροφορίες, θα θέτονταν σε ισχύ αυτόματα, εάν ο παίκτης έφτανε το όριο συμμετοχών του 50% του συνόλου των αγώνων που θα έδινε ο ΠΑΟΚ στη σεζόν 2022–23.

Στις 28 Ιουνίου 2021 ανακοινώθηκε από τον ΠΑΟΚ η ανανέωση του συμβολαίου του για 2+1 χρόνια, σύμφωνα με τους όρους της προφορικής συμφωνίας. Για τα επόμενα δύο χρόνια, εξακολούθησε να έχει ενεργό ρόλο στην ομάδα, ωστόσο ο χρόνος συμμετοχής του ήταν σαφώς πιο περιορισμένος από ότι τα προηγούμενα έτη. Στο φινάλε της σεζόν 2022-2023 έμεινε ελεύθερος από την ομάδα του ΠΑΟΚ.

### Κλουζ
Ο επόμενος σταθμός της καριέρας του ήταν η Ρουμανία και η ομάδα της Κλουζ, όπου και αγωνίστηκε για την περίοδο 2023-2024, έχοντας όμως καταγράψει λίγες συμμετοχές (9 αγώνες σε όλες τις διοργανώσεις και 1 γκολ).

### ΣΠΑΛ
Το καλοκαίρι του 2024 επέστρεψε στην Ιταλία για λογαριασμό της ΣΠΑΛ, που αγωνιζόταν στην τρίτη κατηγορία. Έμεινε στο σύλλογο για ένα χρόνο, όπου και συμπλήρωσε 15 συμμετοχές με την ομάδα. Από το καλοκαίρι του 2025 είναι ελεύθερος παίκτης.  

## Διεθνής σταδιοδρομία
Ήταν μέλος της Εθνικής Ελπίδων Βελγίου, με την οποία σκόραρε το πρώτο του γκολ στις 14 Νοεμβρίου 2011 σε έναν αγώνα για τα προκριματικά του Ευρωπαϊκού Πρωταθλήματος Κ-21 του 2013, εναντίον της Αγγλίας. Τον Ιούλιο του 2012 συμμετείχε στους Ολυμπιακούς Αγώνες στο Λονδίνο, με την ολυμπιακή ομάδα του Μαρόκου, έχοντας 2 συμμετοχές.

Στη συνέχεια αγωνίστηκε για την Εθνική Μαρόκου, κάνοντας το ντεμπούτο του στις 14 Αυγούστου 2013 σε φιλικό αγώνα εναντίον της Μπουρκίνα Φάσο. Σημείωσε το πρώτο του γκολ στις 23 Μαΐου 2014, στη φιλική νίκη με 4–0 επί της Μοζαμβίκης.

## Τίτλοι

**ΠΑΟΚ**

* Πρωτάθλημα Ελλάδας: 2018–19 **(1)**
* Κύπελλο Ελλάδας: 2017–18, 2018–19, 2020–21  **(3)**

## Στατιστικά σταδιοδρομίας

### Ομαδικά
*Μέχρι τις 6 Ιανουαρίου 2026.* 

## Παραπομπές


## Εξωτερικοί σύνδεσμοι
* Προφίλ καριέρας (από aic.it) 
* 
* Βέλγιο Στατιστικά στο Βελγικό FA

Κατηγορία:Μαροκινοί ποδοσφαιριστές
Κατηγορία:Βέλγοι ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Εθνικής Βελγίου Κ21
Κατηγορία:Ποδοσφαιριστές Εθνικής Μαρόκου
Κατηγορία:Ποδοσφαιριστές στους Θερινούς Ολυμπιακούς Αγώνες 2012
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Σέριε Β
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Έμπολι ΦΚ
Κατηγορία:Ποδοσφαιριστές Τορίνο ΦΚ
Κατηγορία:Ποδοσφαιριστές ΣΣΚ Νάπολι
Κατηγορία:Ποδοσφαιριστές Μπρέσια Κάλτσιο
Κατηγορία:Ποδοσφαιριστές ΡΣΚ Άντερλεχτ
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Κυπέλλου Εθνών Αφρικής 2017
Κατηγορία:Ποδοσφαιριστές ολυμπιακής ομάδας Μαρόκου
Κατηγορία:Μαροκινοί ποδοσφαιριστές στο εξωτερικό